b'\n_START_ARTICLE_\nStari most, Mostar\n_START_SECTION_\nZna\xc4\x8dilnosti\n_START_PARAGRAPH_\nStari most je lo\xc4\x8dni most dolg 29 m in \xc5\xa1irok 4 m. Njegova vi\xc5\xa1ina v najvi\xc5\xa1ji to\xc4\x8dki loka je v povpre\xc4\x8dju 20 m. Na vsaki strani mostu je utrjen obrambni stolp. Stolp na levem (vzhodnem) bregu Neretve se imenuje Tara. Njegove stene so debele tri metre in v njem je bilo vse do leta 1878, ko je Bosno in Hercegovino zasedla Avstro-Ogrska, skladi\xc5\xa1\xc4\x8de smodnika in streliva. Stolp na desnem (zahodnem) bregu se imenuje Halebija, oba skupaj pa mostari - \xc4\x8duvaji mostu. _NEWLINE_Lok mostu je zgrajen iz 459 obdelanih blokov apnenca tenelija, ki so ga lomili v bli\xc5\xbenjem kamnolomu. Najve\xc4\x8dji blok meri 206x50x90 cm.\n_START_SECTION_\nGradnja\n_START_PARAGRAPH_\nMost \xc4\x8dez reko Neretvo je stal \xc5\xbee dolgo pred Starim mostom. Prvi\xc4\x8d je omenjen v pismu, ki ga je neki Dubrov\xc4\x8dan pisal mestnemu svetu Dubrovnika. V njem pi\xc5\xa1e, da se je Vladislav Hercegovi\xc4\x87 odcepil od svojega o\xc4\x8deta Hercega Stjepana in zasedel Blagaj (naselje ju\xc5\xbeno od Mostarja) ter dve utrdbi ob mostu \xc4\x8dez Neretvo (et do castelli al ponte Neretua). Kdaj natan\xc4\x8dno je bil most zgrajen, ni znano, vsekakor pa je slu\xc5\xbeil vse do leta 1466, ko so Mostar in okolico zasedli Turki in zgradili novega. _NEWLINE_Novozgrajeni most je bil slabe kakovosti. \xc4\x86atib \xc4\x8celebi, potopisec iz 17. stoletja je zapisal, da je most lesen, zelo dotrajan, da visi na verigah in se med hojo tako trese, da vzbuja strah pri vseh, ki gredo \xc4\x8dezenj. Prebivalci Mostarja so zato prosili sultana Sulejmana Veli\xc4\x8dastnega, naj zgradi nov kamnit most. _NEWLINE_Na\xc4\x8drte za most je naredil istanbulski arhitekt Mimar Hajrudin, u\xc4\x8denec Sulejmanovega dvornega arhitekta Mimarja Sinana. Izro\xc4\x8dilo pravi, da je Hajrudin dan preden so za\xc4\x8deli odstranjevati opa\xc5\xbee izpod novega mostu, pobegnil iz Mostarja in si celo pripravil lasten pogreb, ker \xc5\xa1e sam ni verjel, da bo vitka konstrukcija mostu vzdr\xc5\xbeala. V resnici ni nobenega zanesljivega podatka, da je Hajrudin svoj most sploh kdaj videl. Gradnjo mostu so zaupali izku\xc5\xa1enemu lokalnemu graditelju Mehmedu Kara\xc4\x91ozu. Gradbena dela so se za\xc4\x8dela 24. oktobra 1557. Delavci so bili v glavnem iz okolice Dubrovnika in kadiluka Popovo v jugovzhodni Hercegovini, ki so bili izku\xc5\xa1eni tesariji in kamnoseki. Most je bil zgrajen leta 1566 in je stal 300.000 srebrnikov (ak\xc4\x8d). _NEWLINE_Ko je bil most zgrajen, je imel najve\xc4\x8dji lok na svetu. Dobil je ime Novi most, kasneje pa so ga imenovali tudi Most Sulejmana Veli\xc4\x8dastnega, Veliki most in nazadnje Stari most.\n_START_SECTION_\nUni\xc4\x8denje\n_START_PARAGRAPH_\nMed vojno v Bosni in Hercegovini (1992-1995) je bil most pogost cilj topni\xc5\xa1tva hrva\xc5\xa1ke vojske (HVO), ki ga je hotela izbrisati kot simbol osmanske arhitekture. Leta 1992 so topovske granate najprej prebile del ograje tik ob desnem bregu Neretve, 9. novembra 1993 pa se je most med sistemati\xc4\x8dnim topovskim obstreljevanjem iz \xc4\x8cekrka in okoli\xc5\xa1kih hribov poru\xc5\xa1il in padel v reko.\n_START_SECTION_\nObnova\n_START_PARAGRAPH_\nPo vojni so za\xc4\x8deli na\xc4\x8drtovati obnovo mostu, ki bi postal simbol miru in sprave med sprtimi narodi. V obnovljeni most so nameravali vgraditi \xc4\x8dim ve\xc4\x8d prvotnega gradiva, zato so najprej dvignili kamnite bloke in druge ostanke z re\xc4\x8dnega dna. Manjkajo\xc4\x8de bloke in elemente, ki niso bili uporabni, so izklesali znova po tradicionalem postopku v istem kamnolomu, v katerem so bili izklesani originali. Most je bil sve\xc4\x8dano odprt 23. julija 2004. Obnova, ki je potekala pod pokroviteljstvom UNESCA, je stala 12 milijonov evrov._NEWLINE_Leta 2005 je bil most vpisan na seznam Unescove svetovne kulturne dedi\xc5\xa1\xc4\x8dine.\n_START_SECTION_\nCenter za mir in multietni\xc4\x8dno sodelovanje\n_START_PARAGRAPH_\nPo vojni so v Mostarju ustanovili Center za mir in multietni\xc4\x8dno sodelovanje, ki je nevladna in neprofitna organizacija in preu\xc4\x8duje zgodovino Mostarja od leta 1990 do 2004. V arhivu centra je nekaj tiso\xc4\x8d originalnih fotografij, filmov in pisnih dokumentov in okrog 3.000 ur filmskega gradiva. _NEWLINE_Od leta 2004 Center podeljuje Nagrado za mir za doprinos k zbli\xc5\xbeevanju civilizacij in kultur, katere simbol je novi Stari most. Prvi nagrajenec je bil \xc4\x8de\xc5\xa1ki predsednik republike Vaclav Havel, za njim pa so bili nagrajeni Alois Mock, Nelson Mandela in Mohamed ElBaradei.'